KYK: Pragfoto’s vier Harry en Meghan se 1ste herdenking | Netwerk24
Deur Arlene Prinsloo 19 Mei 2019 15:11
Pragtige agter-die-skerms-foto’s van prins Harry en Meghan Markle se troue ’n jaar gelede is Sondagmiddag op die Sussex-paartjie se Instagram-rekening geplaas ter viering van hul eerste huweliksherdenking.
Prins Harry en sy vrou, Meghan, hertogin van Sussex, vier Sondag hul eerste huweliksherdenking. Hulle is op 19 Mei 2018 in die St. George-kapel in Windsor getroud. Foto: Getty Images
Duisende mense het in die Long Walk gewag om ’n blik van die prins en sy vrou te kry. Foto: Getty Images
In die reeks swart-en-wit-foto’s kan onder meer gesien word hoe Harry en Meghan, die hertog en hertogin van Sussex, die huweliksregister teken. Die foto’s word in ’n kort video saamgevoeg met ’n dankie-sê-boodskap aan al hul ondersteuners. As agtergrondmusiek vir die kort video is This Little Light of Mine gebruik.
Die insluit van ’n foto van Harry en sy ouer broer, prins William, sal moontlik ook gissinge oor onmin tussen die twee broers weerlê. Daar is ook ’n roerende foto van Meghan wat haar ma, Doria Ragland, se hand vashou – weer eens ’n bewys dat Doria nie op die agtergrond geskuif gaan word nadat haar dogter ’n lid van die koninklike familie geword het nie. In vorige jare het die ouers van diegene wat in die familie ingetrou het, amper in die niet verdwyn.
Doria is ook ingesluit op die amptelike foto waarin Archie, hul eersteling, vir die eerste keer saam met sy ouma- en oupagrootjie, koningin Elizabeth en prins Philip, verskyn.
Meghan het as’t ware ’n warrelwindjaar gehad.
Lees ook:1 jaar en sprokies vir 'n leeftyd
Die troue op 19 Mei verlede jaar in Windsor is gevolg deur ’n vol dagboek, onder meer ’n toer in Oktober na Australië, Nieu-Seeland, Tonga en Fidji.
Meghan se swangerskap is met die aanvang van die toer aangekondig.
Meghan het ’n druk openbare program gehandhaaf tot begin Maart, maar steeds in privaatheid afsprake nagekom.
Archie is op 6 Mei gebore. Prins Harry het dae ná sy seun se geboorte weer in die openbaar verskyn. Hy was Saterdag ook saam met ander koninklikes by die troue van lady Ella Windsor.
Harry en Meghan se troue verlede jaar is deur miljoene mense op televisie gevolg. In Windsor het duisende mense in dié koninklike dorpie se strate en in die Long Walk saamgedrom om die prins en sy vrou te sien.
Een van die foto’s wat in die Instagram-plasing gebruik is. Foto: Instagram/SussexRoyal
Meghan teken die huweliksregister. Foto: Instagram/SussexRoyal
Nóg een van die foto’s wat Sondagmiddag op die Sussex-paartjie se Instagram-profiel gelaai is. Foto: Instagram/SussexRoyal
Meer oor: Hertogin Van Sussex | Meghan | Prins Harry | Herdenking | Britse Koninklikes | Troue
FOTO'S: Harry, koningin by lady Ella se lentetroue